# Yuri Mitropolski

Yuri Mitropolski (ucraïnès: Юрій Олексійович Митропольський) (Schishaki, 3 de gener de 1917 - Kíiv, 14 de juny de 2008), transliterat de diverses formes: Mytropolsky, Mitropolskiy, Mitropolskii o Mitropolʹskij, va ser un matemàtic soviètic.

## Vida i obra

Mitropolski va néixer a la província de Poltava mentre el seu pare era soldat al front de la Primera Guerra Mundial; quan el pare va ser llicenciat el 1919, la família se'n va anar a viure a KIev. Va començar els estudis universitaris a la universitat de Kíiv el 1938, però van ser interromputs per la invasió nazi durant la Segona Guerra Mundial. El 1941 es va traslladar, amb la universitat, a Alma Ata i es va graduar el 1942 a la universitat estatal del Kazakhstan. El 1942, després de la formació militar a l'acadèmia militar de Riazan, va ser mobilitzat i destinat com tinent al front de l'Estepa.
El 1946, un cop desmobilitzat, va retornar a Kiev i es va incorporar a l'Institut de Mecànica de l'Acadèmia de Ciències de l'RSS d'Ucraïna, on va treballar sota la direcció de Nikolai Bogoliúbov. El 1951 va defensar la seva tesi doctoral, i, a partir d'aquesta data, va passar a l'Institut de Matemàtiques de l'Acadèmia, a més de ser professor a la universitat de Kiev. Des de 1958 fins que es va jubilar el 1988 va ser el director de l'Institut de Matemàtiques de l'Acadèmia; a partir de la seva jubilació i fins a la seva mort en va ser el president honorari.
Les aportacions més importants de Mitropolski estan relacionades amb el desenvolupament de la teoria de les oscil·lacions no lineals i amb els sistemes dinàmics. Va publicar un bon nombre d'articles científics i una trentena de monografies, individuals i col·lectives. També va impartir conferències sobre mètodes moderns de mecànica no lineal a universitats de tot el món i va participar en els treballs de nombroses conferències dedicades a les equacions diferencials.

## Referències

* 1 2 Мартынюк, 2017, p. 4.
* ↑ Limarchenko i He, 2000, p. 3.
* ↑ Oliveira, 2017, p. 45.
* ↑ Арнольд et al., 2007, p. 179.
* ↑ Мартынюк, 2017, p. 4-5.
* ↑ Oliveira, 2017, p. 47.
* ↑ Арнольд et al., 2007, p. 183-185.
* ↑ Мартынюк, 2017, p. 6.

## Bibliografia

* Арнольд, В.И.; Владимиров, В.С.; Козлов, В.В.; Мищенко, Е.Ф.; Осипов, Ю.С.; Патон, Б.Е.; Сисакян, А.Н.; Суханов, А.Д.; Фаддеев, Л.Д.; Фролов, К.В. «Юрий Алексеевич Митропольский (к 90-летию со дня рождения)» (en rus). Успехи математических наук, Vol. 62, Num. 4(376), 2007, pàg. 179–185. DOI: 10.4213/rm7157. ISSN: 0042-1316.
* Hedrich, Katika R. (Stevanovic). «Energy and Non Linear Dynamics of Hybrid Systems». A: Albert C. J. Luo, José António Tenreiro Machado, Dumitru Baleanu (eds.). Dynamical Systems and Methods (en anglès). Springer, 2012, p. 29-84. ISBN 978-1-4614-0453-8.
* Limarchenko, O.; He, J.H. «Personage in Science: Academician Yury Mitropolsky» (en anglès). International Journal of Nonlinear Sciences and Numerical Simulation, Vol. 1, Num. 1, 2000, pàg. 3-5. DOI: 10.1515/IJNSNS.2000.1.1.3. ISSN: 1565-1339.
* Мартынюк, А.А. «К 100-летию со дня рождения академика Ю. А. Митропольского» (en rus). Прикладная механика, Vol. 53, Num. 1, 2017, pàg. 3-8. ISSN: 0032-8243.
* Oliveira, Agamenon R.E. «History of Krylov-Bogoliubov-Mitropolsky Methods of Nonlinear Oscillations» (en anglès). Advances in Historical Studies, Vol. 6, Num. 1, 2017, pàg. 40-55. DOI: 10.4236/ahs.2017.61003. ISSN: 2327-0438.

## Enllaços externs

* O'Connor, John J.; Robertson, Edmund F. «Yuri Mitropolski» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Шмигевский, Н.В. «Юрий Алексеевич Митропольский». Страна знаний, 2018. Arxivat de l'original el 18 de novembre 2022. [Consulta: 18 novembre 2022]. (rus)
* «Митропольский Юрий Алексеевич». РАН, 2022. [Consulta: 18 novembre 2022]. (rus)
* «Митропольский Юрий Алексеевич (1917-2008)». Некрополь Киева. [Consulta: 18 novembre 2022]. (rus)